又陪楚州韋舍人閶門遊讌次韻北閶門
作者：張祜
朝代：唐

paragraphs: 遠派通催急，層欄架柱牢。
中開一閤靜，外拔兩簷高。
㼘崪基崇岸，灣環隘近艘。
勁竿紅旆展，長鐙紫囊韜。
舊好千金諾，新題一筆操。
開懷侵月露，惜別話風濤。
盡納黃泥水，平分沼沚毛。
詩能拘咫寸，酒妙乏絲毫。
不止才無敵，非論運合遭。
宦情周上智，美論逸諸曹。
擬義臨戎鉞，從容宰社刀。
三千藂秀彦。
百萬舉名豪。
死士曾無悔，生民肯更逃。
下簾欣繼燭，歸路止排篙。
綵柚撩青鬢，金舡泛白醪。
韻慙高手壓。
文豈拙詞褒。
賈誼猶興歎，楊雄重返騷。
不當離急引，應獲在甄陶。
強逐騑騑駟，徒瞻孑孑旄。
何堪縱高祖，生意任庭蒿。